Droogte nog nie verby, waarsku water-departement | Netwerk24
Deur Lynn Williams 05 Mei 2019 11:08
Met die winter om die draai, het die departement van water en sanitasie Suid-Afrikaners opnuut gevra om water spaarsamig te gebruik.
Sputnik Ratau, nasionale woordvoerder van die departement, sê die tekort aan water bly ’n groot bron van kommer vir die regering.
Sputnik Ratau, woordvoerder van die departement van water en sanitasie.Foto: Argief
Luidens die departement se weeklikse verslag het damvlakke in die Oos-Kaap die afgelope week effens verbeter en is die gemiddelde vlak op 63,2% (teenoor 62,8% verlede week).
Ratau sê die onlangse reën, wat skade van miljarde rande in KwaZulu-Natal en omliggende gebiede aangerig het, het wel in sommige gebiede verligting gebring.
Die vlak van die Nqadu-dam in die Oos-Kaap het oor die afgelope week tot 90,7% gestyg (teenoor 71,7% verlede week).
Die Nelson Mandelabaai-metro word die ergste deur die droogte geraak weens die lae vlakke van die Kouga- en die Impofu-dam wat water aan dié metro voorsien.
Die Kouga- en die Impofu-dam se vlakke is op onderskeidelik 46,1% en 26,4%.
“Die departement wil gemeenskappe waarsku dat die onlangse reën nie beteken die droogte is verby nie.
“Mense word steeds gemaan om verantwoordelik te wees en om water spaarsamig te gebruik,” sê Ratau.
Meer oor: Departement Van Water En Sanitasie | Oos-Kaap | Droogte | Klimaatsverandering | Omgewing
Damvlakke in Wes-Kaap daal tot onder 35%